En 43-årig mand er tiltalt for voldtægt og trusler med kniv mod en kvinde. Han skal fredag for retten i Hjørring.

Der er tale om en usædvanlig grov sag, når en 43-årig mand fredag sætter sig på anklagebænken i Retten i Hjørring. Manden sidder varetægtsfængslet i øjeblikket i forlængelse af, at han er tiltalt for mellem jul og nytår at have udsat en kvinde for alvorlige trusler med kniv og for voldtægt. Det fremgår ikke af anklageskriftet, hvilken relation offer og gerningsmand har til hinanden. Ifølge politiets anklager fandt overgrebene sted på en adresse i Hjørring sidst på eftermiddagen 29. december sidste år. Det fremgår af anklageskriftet, at manden tog en kniv, holdt den frem mod kvinden og sagde noget i retning af: ”Der er kun en af os, der slipper levende herfra, hvis ikke vi finder ud af noget med børnene”. Fortsatte trusler og voldtog Ifølge anklageskriftet voldtog den 43-årige mand efterfølgende kvinden, idet han – fortsat bevæbnet med kniven - trak kvindens bukser af og tiltvang sig samleje med hende, mens han fortsatte truslerne ved at sige: ”Kun en af os slipper levende herfra”. Manden blev anholdt efterfølgende og har som nævnt siddet varetægtsfængslet frem til, at sagen nu kommer for retten. Det fremgår ikke før sagens start, hvordan den 43-årige mand forholder sig til de alvorlige anklager.